56-åringen er mest kjent som den folkekjære programlederen i Tore på Sporet på NRK – eller som 12 ganger norgesmester i kappgang. I 2013 varslet Tore Strømøy at han trekker seg fra tilværelsen som fast ansatt i NRK Trøndelag.

Til Medier24 forteller han at årsaken var at han ble sliten:

– Jeg hoppet av NRK på fast basis for å ta mer vare på meg selv fordi jeg jobbet såpass mye. Jeg var livredd for å gå på en smell. Jeg trengte å gjøre andre ting i tillegg, for ikke å gro helt fast. Og for å gjøre det på en ryddig måte fikk jeg en avtale med ledelsen her om å kunne ha en litt friere stilling og koble av med noe annet en gang i blant, sier han.

Driver nettavis i havgapet

Men Strømøy har absolutt ikke koblet av, for det er ikke bare på TV eller i løypa at han setter spor etter seg.

Siden han gikk ut av dørene i NRK Trøndelag på fast basis i 2013, har han fortsatt med den enorme suksessen Tore på Sporet. På folkemunne i NRK heter det at Strømøy har milliongaranti, for programmene hans får alltid svært høye seertall.

Men i tillegg til rollen som programleder, har han rollen som redaktør i Frøya.no, som nylig doblet bemanningen. Redaksjonen består nå av Lena Jørgensen, Rikke Lunde Andersen, Tore Strømøy. Eiere er Strømøy sammen med Leif Inge Nordhammer.

Strømøy skryter voldsomt av sine ansatte.

– Vi har nå to faste ansatte etter at vi hyret på en journalist til i september. De er begge i 20-årene fra Trondheim og de er så dyktige. Rollen min er å være redaktør, men jeg tar ikke ut noe lønn, for jeg trenger ikke tjene noe penger på dette. Jeg er Frøyapatriot vet du. Alt av overskuddet går direkte tilbake til avisa i form av utvikling eller lønn til de ansatte, sier han.

– Vi ønsker å vise fram Frøya, snakke om Frøya, gjøre Frøya kjent. Med et så ekspansivt og voksende næringsliv og befolkning vi har, trenger vi Frøya.no.

Journalistene Lena Jorgensen og Rikke Lunde Andersen i nettavisen Frøya.no.

Startet som en protest: – En pain in the ass

Avisa startet opp i 2010 og er nå blitt seks år og målinger viser at de har rundt 10.000 unike brukere i måneden. Strømøy beskriver avisa som en ung rakkerfant som endelig har forlatt trass-stadiet og som har blitt mer akseptert enn før.

– Vi startet opp som en protest mot avisa Hitra-Frøya. De skrev nesten ikke om Frøya og når de skrev noe som helst, var det negativt. Dersom saken i utgangspunktet ble god for Frøya, skrev de at det som var på Hitra var mye bedre. Folk her var kjempeforbanna og da starta vi avis, sier han.

På Frøya i Sør-Trøndelag bor det snart 5.000 mennesker, og øya er svært populær for både norske og utenlandske hytte- og fisketurister. Næringslivet er også i verdensklasse - med Salmar som et av de største oppdrettsselskapene i verden.

Frøya.no spiser seg dermed inn på markedet som Adresseavisen-eide Hitra-Frøya har hatt alene i mange år. Strømøy sammenlikner nettavisen med en Gallerlandsby ytterst i Romerriket, der Frøya.no er hjemmet til Asterix og Obelix.

– Du har Hitra-Frøya, Fosna-Folket, Sør Trøndelag, Trønderbladet og Adresseavisen rundt oss. Alle eid av Adresseavisen Gruppen. Vi er midt i mellom alt – helt sikkert som en pain in the ass som irriterer dem alle, ler han.

Faksimile fra Frøya.no (Faksimile).

Kommunen krevde pornofritt nettsted

Det var ikke bare enkelt å starte opp avisa. Blant annet så var det kommunen som eide domenet og det ble mange runder frem og tilbake om de fikk lov til å bruke domenet.

– Jeg søkte om det, for de brukte det ikke uansett. Etter en del saksbehandling, fikk jeg en avtale på det, under forutsetning at det ikke måtte bli noe porno på siden. Det løftet har vi holdt enn så lenge, smiler han og skyter like gjerne mot konkurrenten:

– Jeg ser at Hitra-Frøya kjører frem ei dame som viser frem rumpa si titt og ofte for å få klikk, men ellers er det lite sex i spaltene ute på øyene her, ler han.

– Hvordan er forholdet mellom dere og konkurrenten nå?

– Nei, si det. De har fortsatt ikke laget en sak om oss eller at bedriften eksisterer. Vi blir totalt oversett, for å si det sånn. Måtte de nevne oss var vi ikke avis, men et nettsted. Men heldigvis ser det ut til at de har sluttet å kjefte opp annonsørene våre eller å underby oss. De har kanskje funnet ut at vi er kommet for å bli, smiler han.

Kan gjerne starte nytt nettsted på Hitra

Nå foregår det diskusjoner om kommunesammenslåing og Tore Strømøy sier at flere mener at hvis Hitra kommune og Frøya kommune slår seg sammen, så er det en selvfølge at folk skal velge nettopp avisa Hitra-Frøya.

– Det er da vel ingen selvfølge, for det kan bli oss også det. Jeg ser ikke noe problem med å utvide til Hitra, for i dag er det så lett. Eller vi kan starte noe eget på Hitra også vi. Hvem vet med tiden, sier han noe kryptisk.

Det ble nevnt at seksåringen Frøya.no har kommet over trassalderen. Det beviser de for alvor med å nylig blitt medlem av Landslaget for lokalaviser (LLA). Egentlig er kravet at man må ta betalt for produktene sine, men Frøya.no fikk bli med likevel.

– Vi jobber nå med en eller annen form for brukerbetaling, så får vi se hva det ender opp med. Vi er hvert fall glad for å bli med i LLA, så skal vi forholde oss til at vi må gjøre noe for å ta betalt. Jeg diskuterer nå forskjellige løsninger med sjefen i avisa, som er meg selv. Det er veldig lette diskusjoner, for å si det sånn, ler Strømøy.

Redaktør Tore Strømøy ute på øya Frøya, der han også driver nettavisen Frøya.no.

Uhelbredelig Frøya-patriot

Til tross for at hobbyen hans tar en del tid, jobber 56-åringen på spreng med en ny utgave av Tore på Sporet.

– Jeg har laget tre reportasjer så langt og forbereder et par til som skal være ferdig neste år. Jeg vet ikke når det skal på TV, men en eller annen gang i 2017.

– Hvordan er det å sjonglere rollene?

– Jobbingen med Frøya.no går ikke utover Tore på Sporet. Det skjerper meg, for jeg er en uhelbredelig Frøya-patriot og dette er kontakten min med hjemplassen. Det er terapi for meg denne dugnaden - som kanskje har tatt litt overhånd i perioder, hvor man sitter opp til 02 på natten. Men det gjør jeg ikke lenger nå, ler han.

Etter at de doblet bemanningen i september, har Tore Strømøy fått anledningen til å fokusere mer på NRK-jobben.

– Livet mitt har blitt mye bedre og ikke minst mye mer moro. Det var også meningen da jeg startet avisa.

Søkte jobben som sjefredaktør i Adresseavisen

I 1985 startet Strømøy journalistkarrieren i Adresseavisen. Faget har han lært på egen hånd, for han har ingen formell journalistutdanning.

– Jeg kom aldri inn på journalistskolen, så jeg begynte å skrive selv som frilans. Etter noen vikariater i Adressa, fikk jeg tilbud fra den gang Hitranytt som skulle «ta» Frøyamarkedet også – men samtidig kom Adressa på banen med et nytt langt vikariat på sporten. Faren min sa alltid «fast jobb e viktigast, Tore», så da stakk jeg til Frøya og forlot Adresseavisen.

– Aldri sett deg tilbake?

– Nja, det er ikke helt sant, for jeg søkte stillingen som sjefredaktør da Arne Blix slutta. Jeg mener jo selv at jeg er rå på nyheter, men jeg fikk en mail om at han mente at jeg ikke hadde det som trengtes for jobben og tok meg derfor ikke med i vurderingen.

– Men du ble redaktør til slutt?

– Ja, det ble æ bættre.

- De lager en god kose-avis og holder oss skjerpet på den type stoff

– Hadde det Tore forteller om oss vært sant, kunne jeg latt meg irritere, sier redaktør Bjørn Lie Rønningen i konkurrenten og storebror, lokalavisa Hitra-Frøya.

– Vi har alltid vært og er fortsatt vesentlig større. Det hadde vi ikke vært hvis alle vennene til Tore hadde vært dritforbanna på oss. Leserne ser at vi bringer et nyansert bilde av våre lokale andedam. De lager en god kose-avis og holder oss skjerpet på den type stoff. Men som vanlig så opphøyer han seg selv.

– Frøya er et godt supplement til oss, men han er ingen "pain in the ass". Facebook er vår felles konkurrent, det har han dessverre ikke skjønt ennå. Hvis han virkelig hadde lest oss, så hadde han sett at vi både har omtalt etableringa og utviklinga, og vi siterer dem når det er saker vi også bør ha. Og til det at vi kjefter opp annonsørene: Vi har holdt på såpass lenge at vi vet at sånn gjør vi selvfølgelig ikke.

–Forøvrig leter jeg nå etter rumper i vår nyhetsflyt, sier Rønningen.